b"\n_START_ARTICLE_\nSanta Maria de Verd\xc3\xba\n_START_SECTION_\nArquitectura i mobiliari\n_START_PARAGRAPH_\n\xc3\x89s un edifici transformat per un seguit de reformes i ampliacions. De cronologia rom\xc3\xa0nica resta la portalada. La nau central \xc3\xa9s coberta amb volta de can\xc3\xb3 de perfil lleugerament apuntat. Las naus laterals estan cobertes per  voltes de creueria. La comunicaci\xc3\xb3 entre la nau central i les laterals es realitza mitjan\xc3\xa7ant uns arcs lleugerament apuntats. Una de les modificacions patides per l'esgl\xc3\xa9sia en \xc3\xa8poca moderna fou la prolongaci\xc3\xb3 de l'absis i la construcci\xc3\xb3 de l'espai dedicat a la sagristia darrera mateix d'aquest absis. La nau lateral del costat de l'Evangeli t\xc3\xa9 una cap\xc3\xa7alera rematada amb una absidiola de planta rectangular i coberta amb creueria. Per tant, es troba una capella d'estil g\xc3\xb2tic. La resta d'espais s\xc3\xb3n reformats en una cronologia renaixentista, com la nau lateral dreta. L'altar major \xc3\xa9s recte i la representaci\xc3\xb3 d'un sant enterrament en pedra presideix la part baixa. Les entrades a l'esgl\xc3\xa9sia s\xc3\xb3n d'estils for\xc3\xa7a diferents. L'entrada principal \xc3\xa9s rom\xc3\xa0nica amb un roset\xc3\xb3 g\xc3\xb2tic a sobre. La porta lateral \xc3\xa9s d'estil renaixentista. A l'exterior, el perfil de l'esgl\xc3\xa9sia est\xc3\xa0 rematat per un campanar de planta quadrada situat al lateral esquerre de la portalada principal. Als arcs torals de la nau es veuen els escuts familiars dels Alemany, entre d'altres._NEWLINE_A l'interior de l'esgl\xc3\xa9sia es troben diverses imatges: l'altar major est\xc3\xa0 presidit per una talla barroca de Santa Maria de l'Assumpta, obra d'Andreu Pi que qued\xc3\xa0 molt malmesa a la revolta i es restaur\xc3\xa0 l'any 1946. _NEWLINE_A sota hi ha una representaci\xc3\xb3 del Sant Enterrament, amb Crist jacent i els personatges de Sant Josep d'Arimatea, Maria, dona de Cleof\xc3\xa0s, la verge Maria, Maria, Maria Magdalena i Sant Nicodem al voltant. Realitzat cap al segle XVI- XVII, fou trobat sota l'enllosat de l'altar major el 1790. A la nau lateral dreta hi ha la talla de Sant Flavi\xc3\xa0, obra de Pere March i l'\xc3\xbanic que es conserva del retaule realitzat l'any 1658-1659. _NEWLINE_A la mateixa nau es troba tamb\xc3\xa9 la Verge del Roser, escultura de pedra policromada barroca. A la nau lateral esquerra hi ha la imatge g\xc3\xb2tica del Crist Crucificat, de fusta policromada, i la representaci\xc3\xb3 de l'Arbre de Jes\xc3\xa9 amb la Verge al capdamunt. \xc3\x89s una talla de fusta policromada del segle XVII, realitzada per August Pujol i els daurats van ser fets el 1631 per Gregori Ferrer. A la nau lateral dreta hi ha la representaci\xc3\xb3 dels Misteris del Rosari, realitzada en pintura sobre cer\xc3\xa0mica, dels segles XVI-XVII.\n_START_SECTION_\nHist\xc3\xb2ria\n_START_PARAGRAPH_\nHi ha un document del 1072 on s'esmenta l'esgl\xc3\xa9sia poc despr\xc3\xa9s de la conquesta del poble per part de Ramon Berenguer I. El 1265 es basteix una nova esgl\xc3\xa9sia, segons mostra la deixa de Guillem M\xc3\xb3ra. Del 1279 al 1280l'esgl\xc3\xa9sia apareix comptabilitzada formant part de la di\xc3\xb2cesi de Vic. El 1296 les obres de la nova esgl\xc3\xa9sia estaven gaireb\xc3\xa9 enllestides. Entre el 1437 i el 1458 es construeix la capella de sant Flavi\xc3\xa0._NEWLINE_Entre el 1502 i el 1526 es duu a terme la construcci\xc3\xb3 de la capella del Sant\xc3\xadssim. Del 1531 al 1545 es fa la construcci\xc3\xb3 de la capella del Roser i la del Sagrat Cor. El 1634 es construeix el baptisteri. El 1692 es realitza la portalada lateral d'estil renaixentista. Finalment, el 1892 s'enderroca l'antic absis semicircular i s'engrandeix el presbiteri."